Eftir fordæmalausan uppgang í efnahagslífinu frá árinu 2012 til og með 2018 fór að hægja á hagkerfinu síðasta vetur . Í viðskiptalífinu verður ársins 2019 líklega helst minnst fyrir þrennt . Þetta var árið þegar margra mánaða þrautagöngu Wow air lauk með gjaldþroti og árið þegar niðursveiflan í efnahagslífinu hófst . Þessu til viðbótar þá skóku fréttir af meintum mútugreiðslum Samherja í Namibíu íslenskt þjóðlíf . Enn er verið að rannsaka mál Samherja og því ekki tímabært að draga ályktanir . Eftir fordæmalausan uppgang í efnahagslífinu frá árinu 2012 til og með 2018 fór að hægja á hagkerfinu síðasta vetur . Þá var óvissa vegna kjaraviðræðna á almennum vinnumarkaði , Wow réri lífróður , verðbólguvæntingar fóru hækkandi og krónan gaf eftir um tíma . Nú er rúmt ár síðan Seðlabankinn hækkaði stýrivexti en það var í nóvember árið 2018 . Voru vextirnir hækkaðir um 0,25 prósentustig eða í 4,5% . Þegar þetta gerðist höfðu þeir verið óbreyttir í 16 mánuði og ekki hækkað í þrjú ár . Mikið vatn hefur runnið til sjávar síðan þetta gerðist . Wow varð gjaldþrota í lok mars og á svipuðum tíma tókust samningar á almennum vinnumarkaði , sem nefndir hafa verið lífskjarasamningar . Á rúmu ári hafa stýrivextir Seðlabankans lækkað úr 4,5% í 3,0% og hafa þeir ekki verið lægri síðan verðbólgumarkmið var formlega tekið upp árið 2001 en samkvæmt því er stöðugt verðlag skilgreint sem 2,5% verðbólga á tólf mánuðum . Það sem einkennir efnahagsástandið í dag er að Íslendingar eru , líklega í fyrsta skiptið , að upplifa niðursveiflu í stöðugleika . Þó að hagvöxtur mælist nú nálægt núllinu þá hafa lífskjörin ekki að gefið eftir . Í þessu tilliti verður afar fróðlegt að fylgjast með þróun efnahagslífsins næstu mánuði . Í bókinni 300 stærstu , sem Frjáls verslun gaf út í nóvember , sagði Ásgeir Jónsson seðlabankastjóri að þó það yrði einhver samdráttur á árinu 2018 væru horfurnar í efnahagslífinu tiltölulega góðar . „ Að þessu sögðu þá óttast ég reyndar að þetta sé of gott til að vera satt og að þessar jákvæðu spár gangi ekki eftir . Sérstaklega hef ég áhyggjur af erlendum efnahagshorfum sem gætu haft áhrif á ferðaþjónustuna hér heima . Hins vegar mun ríkisfjármálastefnan einnig geta spilað stórt hlutverk – svigrúm er fyrir aukin ríkisútgjöld . “ Það var samt ekki bara svartnætti yfir íslensku viðskiptalífi á árinu því eftir nokkur mögur ár tók hlutabréfamarkaðurinn við sér . Úrvalsvísitalan hefur hækkað um ríflega 30% á árinu og af þeim 19 félögum sem skráð eru á aðallistann hafa 16 þeirra hækkað í verði það sem af er ári . Þá bættust tvö ný félög á aðallistann en það voru Kvika banki og Iceland Seafood International . Höfðu bæði félögin verið á First North markaðnum . Eitt félag bættist síðan á First North á árinu en það var fasteignaþróunarfélagið Kaldalón . Þá ber að geta þess að Marel , sem hlaut viðskiptaverðlaun Viðskiptablaðsins og Frjálsrar verslunar fyrir ári síðan , var skráð í Euronext kauphöllinni í Amsterdam í júní . Var skráningin til viðbótar við skráningu hlutabréfa Marel í íslensku kauphöllinni og var því um tvíhliða skráningu að ræða . Krónan hlýtur Viðskiptaverðlaunin Eins og lesendur Áramóta vita hlýtur Krónan Viðskiptaverðlaun Viðskiptablaðsins og Frjálsrar verslunar árið 2019 . Gréta María Grétarsdóttir tók við sem framkvæmdastjóri Krónunnar í september árið 2018 og hefur heldur betur látið til sín taka . Krónan hefur markvisst lagt áherslu á umhverfisog lýðheilsumál . Þessar áherslur hafa vakið verðskuldaða athygli . Í apríl 2019 fékk Krónan Kuðunginn , sem er umhverfisviðurkenning umhverfis - og auðlindaráðuneytisins . Viðurkenninguna fékk Krónan fyrir að hafa síðustu árum markvisst unnið að samfélagslegri ábyrgð og umhverfismálum í sínum rekstri . Í nóvember hlaut fyrirtækið viðurkenningu frá Samtökum atvinnulífsins fyrir framtak ársins á sviði umhverfismála . Viðurkenninguna fékk Krónan fyrir að hafa haft jákvæð áhrif á umhverfi sitt og fyrir að sýna frumkvæði með nýjum verkefnum til að draga úr sóun og umhverfisáhrifum fyrirtækisins . Þessu til viðbótar fengu tvær verslanir Krónunnar Svansvottun Umhverfisstofnunar núna í haust og er það í fyrsta skiptið sem verslun fær slíka vottun . Þessi áhersla Krónunnar á samfélagslega ábyrgð ætti að vera öðrum til eftirbreytni ekki síst þegar haft er í huga að reksturinn hefur sjaldan gengið betur . Rekstur hefur verið yfir áætlunum á fyrstu þremur ársfjórðungum 2019 . Veltan á fyrstu níu mánuðum ársins nam 27,1 milljarði króna og því líklegt að hún verði á bilinu 35 til 36 milljarðar á rekstrarárinu . Til samanburðar nam veltan um 28 milljörðum árið 2018 , sem og árið 2017 . Síðustu þrjú ár hefur Krónan skilað á bilinu 700 til 850 milljóna króna hagnaði á ári . Á þessu ári stefnir í að hagnaðurinn fari yfir milljarð . Krónan er vel að því komin að hljóta Viðskiptaverðlaunin 2019 . Leiðarinn birtist fyrst í Áramótum , tímariti Viðskiptablaðsins og Frjálsrar verslunar , sem kom út í fyrradag .